مرحبا شباب اني جديد على المنتدى
شكرا لجهودكم الرائعه والله ماتوقعت الكة هيج شي بهالمستوى...حبيت بس استفسر منكم انه عن طريقة الدراسة في الولايات المتحدة بعد حصولي على الموافقة من قبل الآي او أم...اني خلصت الاعدادية بالعراق و انقبلت في صيدلة مستنصرية لكني تركت الدراسة من قبل شهر و حاليا في عمان و ناوي ادرس توفل و امتحن SAT لأنه هذه الامتحانات متوفرة هنا و حتى استغل الوقت...هل عندما احصل على الدرجات المطلوبة استطيع ان اقدم على الجامعه و دراسة البكلوريوس علما ناوي ادرس صيدلة بعد وصولي الى امريكا..او ما هي المتطلبات الجامعية للحصول على قبول في الدراسات الجامعية او ما يسمى بما اعتقد pre pharmacy course
منور اخي العزيز , بالنسبة للصيدلة اني اعتبرها من اسهل الاختصاصات الطبية , يعني اسهل من الطب البشري و طب الاسنان ,
و طريقك كالاتي :
1 - حتدرس اختصاص اله علاقة بالبيوتكنلوجي او احد اختصاصات الكيمياء ( 4 سنوات ) و لازم تنجح بمعدل عالي .
2 - وره متخلص اكو امتحان اسمه اعتقد PCAT مدااذكر الاسم بالضبط بس المهم شنو هذا الامتحان :
خلينا نكول انه انتوا قدمتوا على الصيدلة 100000 واحد , تدخلون كلكم هذا الامتحان , و اعلى 10000 واحد بالامتحان يدخلون
صيدلة ( على حسب نوع الجامعة يعني اعتبرها مثل صف سادس عدنا بالعراق يطلبون منك معدل ) , واذا واحد فشل من حقه يعيد و هكذا .
من شنو يتكون الامتحان ؟
طبعا هذا السؤال داخوا بيه العرب لسنوات طويلة ومحد كدر يفك تشفيره مع العلم الجواب كدام عينهم , على العموم
الامتحان مو فد شئ مستحيل و لا شئ سهل انما يعتمد على خطوات . يتضمن الامتحان الاتي :
1 - معلومات درستها بالسنوات التحضيرية الاربعه الي فاتت .
2 - معلومات عامة بالكيمياء ( اكو كتب موصاة بيها كمراجع تقرا منها ) .
3 - معلومات عامة بالاحياء و البيوتكنولوجي ( اكو كتب موصاة تقراه بيها ) .
4 - معلومات عامة عن المشاكل المعاصرة و شنو تفكيرك عن حلها .
5 - معلومات عامة عن الصيدلة و تقديم الشمول ألها .
وره متخلص الامتحان اكو شغلات تساعدك يعني ترفع من درجتك بالامتحان وهي كالاتي :
1 - مقابلة مع لجنة العامة بالجامعة وهاي المقابلة يسالوك اساله عامة و يكولون لك ليش شنو يميزك عن غيرك .
2 - بحوث و اعمال انته سويتها .
3 - عندك توصية من : وزير , رجل اعمال جبير , عالم ( مادامك عراقي انساها ) : ) بس ممكن من دكتور الجامعة مالتك اذا جان مشهور .
4 - دعم من شركة جبيرة مثل مايكروسوفت او مجلة علمية مشهورة .
5 - انجازاتك العملية و العلمية .
6 - سمعتك الجامعية ( كلش كلش كلش كلش مهمة و راح اسوي باذن الله موضوع عليها ) .
7 - ومن الله التوفيق .